Dié ambassades vreet die meeste belastinggeld | Maroela Media
Die Suid-Afrikaanse ambassade in Parys. (Foto: Wikipedia)
Die Suid-Afrikaanse belastingbetaler hoes jaarliks maklik tussen R66 miljoen en R102 miljoen per ambassade om ons internasionale ambassadeurs in ampswonings oor die hele wêreld te onderhou.
Dít blyk uit 'n parlementêre antwoord deur die minister van internasionale samewerking, Naledi Pandor. Sy het die inligting verskaf in antwoord op 'n parlementêre vraag deur Mervyn Chetty, DA-LP.
Volgens dié antwoord kos die ambassade in Genève, Switserland, belastingbetalers die meeste, teen R102 miljoen 'n jaar. Die ambassade in Londen kos ons R94 miljoen en die een in Brussel R88 miljoen.
Die ambassades in Genève en Brussel moet onderskeidelik met 'n string VN-instansies (Genève) en die Europese Unie (Brussel) in verbinding bly, met handelsvoordele as hoogste prioriteit.
Wat Londen betref, is daar die skakels met die voormalige koloniale moondheid, en baie inwoners van Suid-Afrika en Brittanje wat wedersyds deur familiebande heg gehou word.
'n Ambassade waarop Suid-Afrikaners verrassend baie geld uitgee, is die een in die Oostenrykse hoofstad, Wene (R67 miljoen). Of die handelsbande met Oostenryk dit regverdig, sal baie laat wonder.
Die Angolese hoofstad Luanda, tiende op die lys van duurste ambassades, is as een van die duurste stede ter wêreld en as politieke middelpunt van 'n belangrike Suid-Afrikaanse handelsvennoot minder van 'n verrassing.
Dit is egter verbasend dat die ambassade in Tokio nie ook een van die tien duurstes is nie, gegewe die omvang van handelsbetrekkinge en die lewenskoste daar.
Die tien duurste Suid-Afrikaanse ambassades per jaar volgens die jongste beskikbare syfers is soos volg:
Genève (Switserland) R102,8 miljoen
Londen (Brittanje) R94,6 miljoen
Brussel (België/EU) R88,5 miljoen
New York (VSA) R79,9 miljoen
New York (Verenigde Nasies) R79 miljoen
Washington, DC (VSA) R76,1 miljoen
Beijing (China) R73,5 miljoen
Wene (Oostenryk) R67,7 miljoen
Parys (Frankryk) R66,1 miljoen
Luanda (Angola) R67,3 miljoen
Bring hulle terug Suid Afrika toe. Ons wil mos geld spaar.
Nie verbasend as jy sien die karre waarmee gery word en die huise (paleise) waarin gebly word…en dis net in die buurlande! En absoluut van geen waarde vir die expats in die betrokke lande nie…meestal onbehulpsaam & onvriendelik.
En watse nut het die ambassades vir ons???
Familie van ons werk vir die SA ambasade in een van die Oosblok lande, ek het die grootste respek vir hierdie vrou, sy kan Russies vlot praat, het wêreld kennis wat min mense oor beskik, tree op soos 'n regte ambassadeur. Dan is daar natuurlik die ander sy van die saak, haar man is 'n lid van die SA weermag en bly saam met haar in die buiteland, hy kry sy volle weermag salaris en is heeldag by die huis. Hulle seun gaan na 'n privaat skool toe waar hy in engels onderrig word. Een keer in 'n jaar kom… Lees meer »
Klink na 'n lekker lewe! En dan het Zinzi Mandela die vermetelheid om nog vinger te wys en te kerm oor swaarkry!